題徐居士遯庵
作者：陳造
朝代：宋

paragraphs: 世網誰所張，四彌天宇大。
萬情本一機，矻矻同此在。
徐君經世心，心乃超世外。
趣靜緣有動，無顯奚用晦。
姑爲辟俗去，示世無吾待。
結庵定其遷，初不憚一再。
容膝得勝處，外物了纖芥。
有山自煙雲，有水可灌溉。
百丈峙翠屏，千尋拖碧带。
床頭三聖書，會意謝分挂。
天山得要旨，肥遯元非內。
此名扁此室，吾詩儻容配。